De kan være stressende, når det konstant vælter ind med sms'er, Snapchat-beskeder og Facebook-notifikationer på smartphonen. Det mærker eleverne i niende klasse på Seminarieskolen i Aalborg. Og derfor kan eleverne også godt se fordelene ved at undvære deres telefoner. - Det ville gøre, at vi fandt mere sammen og fik mere sammenhold, siger Line Buchholtz Kristensen fra 9.A på Seminarieskolen. Hendes klassekammerat Tilde er enig. - Jeg tror, det ville give os et meget stærkere bånd. Vi ville snakke mere med hinanden i stedet for at sidde med telefonerne i frikvartererne, siger Tilde Lelia Michaelsen. De to piger har begge prøvet at være stressede, fordi de konstant skulle følge med i seneste nyt, når beskederne tikkede ind på telefonen. - Det føles ubehageligt. Man snurrer sådan rundt om sig selv, og kan ikke finde ud af, hvad man skal, siger Tilde Lelia Michaelsen. - Det er ikke rart. Overhovedet ikke, siger Line Buchholtz Kristensen. På Seminarieskolen har man forsøgt sig med mobilfri undervisning. Her er telefonerne blevet låst inde i et skab, og selvom det kan lyde som de fleste teenageres mareridt, så kan det faktisk også føre nogle gode ting med sig. - De forvirrer rigtig meget. Hvis man sidder i en matematiktime og får en besked, så tager det opmærksomheden fra det, læreren siger, fortæller Tilde Lelia Michaelsen. Hvorfor eleverne så ikke bare lader telefonerne blive i tasken, kan hun ikke svare på. - Det ved jeg ikke. Det er måske blevet en vane bare at have dem ved hånden, siger Tilde Lelia Michaelsen.

Referat:
Nordjyske teenagere føler sig stressede af onlinekultur og sociale medier. Flere af dem kommer nu med en uventet bøn til de voksne: "Vil I ikke nok tage vores smartphones fra os?"